b'\n_START_ARTICLE_\nFotoklub \xc4\x8cakovec\n_START_PARAGRAPH_\nUdruga Fotoklub \xc4\x8cakovec osnovan je 2007. godine kao udruga gra\xc4\x91ana. Najva\xc5\xbeniji mu je cilj promocija fotografske umjetnosti, ali i razvitak i unapre\xc4\x91enje fotografije kao tehni\xc4\x8dke i umjetni\xc4\x8dke discipline, popularizacija i vra\xc4\x87anje fotografije u osnovne i srednje \xc5\xa1kole na podru\xc4\x8dju Me\xc4\x91imurske \xc5\xbeupanije, te samim time podizanje interesa za kreativno izra\xc5\xbeavanje. Fotoklub organizira razne fotografske natje\xc4\x8daje, izlo\xc5\xbebe, radionice, izlete te internacionalna dru\xc5\xbeenja. Aktivni je izdava\xc4\x8d s dvije biblioteke knjiga (Edukativna biblioteka Fotokluba \xc4\x8cakovec i Fotomonografije Fotokluba \xc4\x8cakovec) koje redovito oboga\xc4\x87uje novim naslovima. Udruga djeluje na podru\xc4\x8dju cijele Me\xc4\x91imurske \xc5\xbeupanije, a sjedi\xc5\xa1te joj je u \xc4\x8cakovcu na adresi Bana Josipa Jela\xc4\x8di\xc4\x87a 22B, gdje u sklopu Tehnolo\xc5\xa1ko inovacijskoga centra Me\xc4\x91imurje (TICM) ima svoj prostor za klupska dru\xc5\xbeenja. Udruga ima pedesetak \xc4\x8dlanova. Ve\xc4\x87ini je \xc4\x8dlanova fotografija i fotografiranje hobi, dok se nekolicina njome bavi profesionalno. Klub aktivno djeluje i putem mre\xc5\xbenih stranica.\n_START_SECTION_\nEdukacija o fotografiji\n_START_PARAGRAPH_\nSvoju edukativnu misiju Fotoklub \xc4\x8cakovec prakti\xc4\x8dno provodi putem palete fotografskih radionica za gra\xc4\x91anstvo i to od po\xc4\x8detni\xc4\x8dkih pa sve do usko specijaliziranih fotografskih radionica.  Osim radionica o fotografiji javnost educiraju putem knjiga.  Na mre\xc5\xbenim stranicama redovito objavljuju i razli\xc4\x8dite tematske tekstove o fotografiji i vijesti.'